CELEX: 32021D2314
Language: sk
Date: 2021-12-14 00:00:00
Title: Vykonávacie rozhodnutie Komisie (EÚ) 2021/2314 zo 14. decembra 2021 týkajúce sa žiadosti o registráciu európskej iniciatívy občanov s názvom „INICIATÍVA EVE ZA ZAVEDENIE PRÁVA ROZHODOVAŤ“ v súlade s nariadením Európskeho parlamentu a Rady (EÚ) 2019/788 (Iba španielske znenie je autentické)

28.12.2021   
               
               
                  SK
               
               
                  Úradný vestník Európskej únie
               
               
                  L 464/14
               
            
         VYKONÁVACIE ROZHODNUTIE KOMISIE (EÚ) 2021/2314
         zo 14. decembra 2021
         týkajúce sa žiadosti o registráciu európskej iniciatívy občanov s názvom „INICIATÍVA EVE ZA ZAVEDENIE PRÁVA ROZHODOVAŤ“ v súlade s nariadením Európskeho parlamentu a Rady (EÚ) 2019/788
         (Iba španielske znenie je autentické)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/788 zo 17. apríla 2019 o európskej iniciatíve občanov (1), a najmä na jeho článok 6 ods. 4,
         keďže:
         
                     (1)
                  
                  
                     Žiadosť o registráciu európskej iniciatívy občanov s názvom „INICIATÍVA EVE ZA ZAVEDENIE PRÁVA ROZHODOVAŤ“ bola Komisii predložená 9. septembra 2021.
                  
               
                     (2)
                  
                  
                     Rozhodnutím z 5. októbra 2021 vo forme listu [C(2021) 7294 final] v súlade s článkom 6 ods. 4 nariadenia (EÚ) 2019/788 Komisia informovala skupinu organizátorov, že požiadavky na registráciu stanovené v článku 6 ods. 3 prvom pododseku písm. a), d) a e) uvedeného nariadenia boli splnené a že článok 6 ods. 3 prvý pododsek písm. b) sa neuplatňuje. Komisia však takisto podotkla, že iniciatíva nespĺňa požiadavku uvedenú v článku 6 ods. 3 prvom pododseku písm. c) nariadenia (EÚ) 2019/788. Komisia preto vyzvala skupinu organizátorov, aby v súlade s článkom 6 ods. 4 prvým pod odsekom nariadenia (EÚ) 2019/788 svoju iniciatívu zmenili. Komisia skupinu organizátorov upozornila na skutočnosť, že nariadenie (EÚ) 2019/788 neumožňuje iniciatívam občanov predkladať návrhy na revíziu zmlúv. Okrem toho skupinu organizátorov vyzvala, aby uviedli, ktorý právny akt Únie by podľa nich mala Komisia navrhnúť, a aby objasnili obsah tohto právneho aktu, resp. týchto právnych aktov.
                  
               
                     (3)
                  
                  
                     Dňa 19. októbra 2021 zaslala skupina organizátorov útvarom Komisie list, v ktorom sa chceli informovať o (i) požiadavke predložiť „návrh“, pričom tvrdili, že úlohou Komisie je vypracúvať legislatívne návrhy; a (ii) o preskúmaní iniciatívy a možnosti stretnutia so zástupcami Komisie s cieľom spoločne posúdiť navrhovaný projekt EVE (ktorý by mal prispieť k vytvoreniu nového „práva rozhodovať“) a navrhnúť obsah iniciatívy [s nesprávnym odkazom na článok 15 nariadenia (EÚ) 2019/788, ktorý sa vzťahuje len na platné iniciatívy]. Útvary Komisie vo svojej odpovedi z 5. novembra 2021 zopakovali, že ciele iniciatívy musia spĺňať podmienky stanovené v článku 6 ods. 3 nariadenia (EÚ) 2019/788.
                  
               
                     (4)
                  
                  
                     Dňa 17. novembra 2021 skupina organizátorov iniciatívu opätovne predložila. Hoci bola iniciatíva preformulovaná, jej podstata sa nezmenila, a to aj napriek tomu, že Komisia vo svojom rozhodnutí z 5. októbra 2021 požiadala, o zohľadnenie jej posúdenia.
                  
               
                     (5)
                  
                  
                     Ciele iniciatívy sú vyjadrené takto: „Vzhľadom na dokumentáciu pripojenú k dokumentu s názvom „NÁVRH iniciatívy EVE“ žiadame Európsku komisiu, aby pripravila akýkoľvek akt alebo právny predpis, ktorý môže byť potrebný na to, aby Európska komisia zaviedla (ľudské) právo rozhodovať a previesť ho na verejné inštitúcie. Tým by sa vytvoril systém priamej demokracie, v rámci ktorého by občania mohli súdržne rozhodovať o otázkach spoločného alebo verejného záujmu, a uplatňovať tak zvrchovanosť ľudu so zástupcami aj bez nich. Vzhľadom na rozsah tejto požiadavky predložila iniciatíva predbežný návrh, ktorý by sa mohol použiť na zavedenie práva rozhodovať. Preto tiež žiada, aby sa zvážili tieto tri možnosti: 1. EÚ a jej inštitúcie by mohli zaviesť právo požadované iniciatívou na základe vlastnej iniciatívy; 2. EÚ by mohla vytvoriť osobitný spôsob, ako vopred posúdiť uskutočniteľnosť návrhu a následne zabezpečiť, aby sa návrh vypracoval so všetkými možnými príslušnými stranami v rámci EÚ; 3. EÚ by mohla udeliť povolenie na vypracovanie a verejné testovanie návrhu; čo by prebiehalo prostredníctvom jednej konkrétnej strany, iba pre túto stranu alebo iba pre tento konkrétny návrh.“ V iniciatíve sa ďalej uvádza, že sa snaží o dosiahnutie celkového cieľa „vypracovať akt alebo opatrenie potrebné na vytvorenie predmetu európskej iniciatívy občanov“, čím pravdepodobne odkazuje na vytváranie obsahu a/alebo uplatňovanie (projektu vedúceho k zavedeniu) „práva rozhodovať“.
                  
               
                     (6)
                  
                  
                     Skupina organizátorov prostredníctvom tejto iniciatívy vyzýva Komisiu, aby predložila návrh nového základného práva, ktorým by sa mal vytvoriť „systém priamej demokracie“ na úrovni orgánov Únie, v rámci ktorého by občania mohli „súdržne“ rozhodovať „o otázkach spoločného alebo verejného záujmu“, a tak spoločne uplatňovať „zvrchovanosť ľudu“. Podľa skupiny organizátorov by sa to malo dosiahnuť buď 1. „na základe vlastnej iniciatívy EÚ“; 2. „‚schválením‘ rozvoja cieľa pre súkromného zástupcu iniciatívy a projektu EVE“, alebo 3. „v spojení s projektom EVE“. Skupina organizátorov objasňuje, že z takéhoto návrhu môžu vyplývať zmeny v zmluvách, ale že podľa ich názoru nariadenie (EÚ) 2019/788 umožňuje iniciatívam občanov Komisiu o predloženie takéhoto návrhu požiadať. V rámci možností č. 2 alebo 3 skupina organizátorov navrhuje, aby Komisia „schválila“ súkromný projekt („projekt EVE“), ktorého cieľom by bolo prispieť k zavedeniu nového základného práva. Ostatné ciele uvedené v sprievodnom dokumente slúžia celkovému cieľu zavedenia tohto nového práva.
                  
               
                     (7)
                  
                  
                     Podľa článku 11 ods. 4 prvého pododseku ZEÚ a článku 1 nariadenia (EÚ) 2019/788 je európska iniciatíva občanov iniciatíva, ktorou sa Komisia vyzýva, aby v rámci svojich právomocí predložila príslušný návrh vo veciach, o ktorých sa občania domnievajú, že na účely uplatňovania zmlúv je potrebný právny akt Únie, a ktorú podporil najmenej jeden milión oprávnených signatárov pochádzajúcich najmenej z jednej štvrtiny všetkých členských štátov. Podľa článku 6 ods. 3 prvého pododseku písm. c) nariadenia (EÚ) 2019/788 Komisia nezaregistruje iniciatívu občanov, ak „je zjavne mimo rámca právomocí Komisie predložiť návrh právneho aktu Únie na účely vykonávania zmlúv“.
                  
               
                     (8)
                  
                  
                     Všeobecný súd vo svojom rozsudku vo veci T-611/19 rozhodol, že pojem právny akt v zmysle článku 11 ZEÚ a článku 2 bodu 1 a článku 4 ods. 2 písm. b) nariadenia Európskeho parlamentu a Rady (EÚ) č. 211/2011 (2) sa v súlade s článkom 288 ZFEÚ vzťahuje na nariadenia, smernice, rozhodnutia, odporúčania a stanoviská prijaté inštitúciami. Nariadenie (EÚ) č. 211/2011 bolo 1. januára 2020 zrušené a nahradené nariadením (EÚ) 2019/788. Rozsah iniciatívy občanov a právne podmienky registrácie sa však nezmenili. Nariadenie (EÚ) 2019/788 neumožňuje iniciatívam občanov požadovať od Komisie, aby navrhla zmeny zmlúv, pretože im umožňuje Komisiu požiadať len o to, aby v rámci svojich právomocí navrhla akty sekundárneho práva na vykonávanie zmlúv.
                  
               
                     (9)
                  
                  
                     Samotná skupina organizátorov pripúšťa, že cieľ iniciatívy by sa musel dosiahnuť prostredníctvom zmien zmlúv a nemohol by sa dosiahnuť právnymi aktmi, ako sú akty uvedené v článku 288 ZFEÚ. Keďže iniciatíva okrem toho ponúka spustenie súkromného projektu („projekt EVE“), ktorého cieľom by bolo prispieť k vytvoreniu nového „práva rozhodovať“, Komisia poznamenáva, že by sa to žiadneho návrhu takéhoto aktu netýkalo.
                  
               
                     (10)
                  
                  
                     Z týchto dôvodov je iniciatíva s názvom „Iniciatíva EVE za zavedenie práva rozhodovať“ zjavne mimo rámca právomocí Komisie predložiť návrh právneho aktu Únie na účely vykonávania zmlúv v zmysle článku 6 ods. 4 tretieho pododseku písm. c) nariadenia (EÚ) 2019/788.
                  
               
                     (11)
                  
                  
                     Žiadosť o registráciu by sa preto mala zamietnuť,
                  
               PRIJALA TOTO ROZHODNUTIE:
         
            Článok 1
            Európska iniciatíva s názvom „Iniciatíva EVE za zavedenie práva rozhodovať“ sa týmto neregistruje.
         
         
            Článok 2
            Toto rozhodnutie je určené skupine organizátorov iniciatívy občanov s názvom „INICIATÍVA EVE ZA ZAVEDENIE PRÁVA ROZHODOVAŤ“, ktorú ako kontaktné osoby zastupujú Eberardo SÁNCHEZ LÓPEZ a Juan Carlos ESCUDERO GONZÁLEZ.
         
         
            V Štrasburgu 14. decembra 2021
            
               
                  Za Komisiu
               
               Věra JOUROVÁ
               
                  podpredsedníčka
               
            
         
         
            (1)  Ú. v. EÚ L 130, 17.5.2019, s. 55.
         
            (2)  Nariadenie Európskeho parlamentu a Rady (EÚ) č. 211/2011 zo 16. februára 2011 o iniciatíve občanov (Ú. v. EÚ L 65, 11.3.2011, s. 1).